**DĖL ROKIŠKIO RAJONO SAVIVALDYBĖS TARYBOS 2019 M. GRUODŽIO 20 D. SPRENDIMO NR. TS-253 „DĖL ROKIŠKIO KULTŪROS CENTRO NUOSTATŲ PATVIRTINIMO“ DALINIO PAKEITIMO**

2021 m. birželio 25 d. Nr. TS-

Rokiškis

Vadovaudamasi Respublikos civilinio kodekso 2.43 straipsniu, 2.49 straipsniu, Lietuvos Respublikos vietos savivaldos įstatymo 16 straipsnio 2 dalies 21 punktu, 18 straipsnio 1 dalimi, Lietuvos Respublikos kultūros centrų įstatymo 4 straipsnio 3 dalimi, 6 straipsniu, Rokiškio rajono savivaldybės taryba n u s p r e n d ž i a:

1. Iš dalies pakeisti nuo 2021 m. liepos 1 d. Rokiškio kultūros centro nuostatus, patvirtintus Rokiškio rajono savivaldybės tarybos 2019 m. gruodžio 20 d. sprendimu Nr. TS-253 „Dėl Rokiškio kultūros centro nuostatų patvirtinimo“, ir išdėstyti nauja redakcija (pridedama).

2. Įgalioti Rokiškio kultūros centro direktorių pasirašyti šio sprendimo 1 punkte nurodytos įstaigos nuostatus ir įregistruoti juos Juridinių asmenų registre bei atlikti kitus veiksmus, susijusius su nuostatų įregistravimu.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės merasRamūnas Godeliauskas

Irena Matelienė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2019 M. GRUODŽIO 20 D. SPRENDIMO NR. TS-253 „DĖL ROKIŠKIO KULTŪROS CENTRO NUOSTATŲ PATVIRTINIMO“ DALINIO PAKEITIMO“**

**AIŠKINAMASIS RAŠTAS**

2021-06-25

Rokiškis

**Parengto sprendimo projekto tikslai ir uždaviniai.** Iš dalies pakeisti nuo 2021 m. liepos 1 d. Rokiškio rajono savivaldybės tarybos 2019 m. gruodžio 20 d. sprendimu Nr. TS-253 „Dėl Rokiškio kultūros centro nuostatų patvirtinimo“ patvirtintus nuostatus pagal aktualias veiklos sąlygas.

**Šiuo metu esantis teisinis reglamentavimas.** Lietuvos Respublikos vietos savivaldos įstatymas ir Lietuvos Respublikos kultūros centrų įstatymas, Lietuvos Respublikos civilinis kodeksas.

**Sprendimo projekto esmė.** Rokiškio kultūros centro nuostatų pakeitimo priežastys yra šios:

1. Rokiškio rajono savivaldybės tarybos 2021 m. balandžio 30 d. sprendimu Nr. TS-105 „Dėl Rokiškio rajono savivaldybės tarybos 2018 m. rugsėjo 28 d. sprendimu Nr. TS-2019 „Dėl didžiausio leistino darbuotojų pareigybių skaičiaus patvirtinimo Rokiškio rajono savivaldybės biudžetinėse įstaigose“ dalinio pakeitimo“ perkėlus 13 pareigybių (etatų) iš Rokiškio rajono savivaldybės administracijos į Rokiškio kultūros centrą, apibrėžiama kultūros paslaugų prieinamumo užtikrinimo teritorija. Dėl to 13 punktas papildytas ir išdėstytas nauja redakcija:

„13. Kultūros centro tikslai:

13.1. puoselėti ir įgyvendinti regiono etninę kultūrą, mėgėjų, profesionalųjį ir kino meną, kitas meno rūšis ir formas, kuria menines programas, plėtoti švietėjišką (edukacinę), pramoginę veiklą, tenkinti bendruomenės kultūrinius poreikius Rokiškio rajone;

13.2. užtikrinti gyventojų poreikius atitinkančių kultūros paslaugų prieinamumą Rokiškio

miesto, Rokiškio kaimiškoje, Jūžintų ir Juodupės seniūnijose“.

2. Nuo 2021 m. sausio 1 d. pasikeitus Rokiškio rajono savivaldybės administracijos struktūrai, švietimo bei sporto ir kultūros politiką įgyvendina skirtingi padaliniai. Rokiškio kultūros centro nuostatuose paliekami su įstaigos veiklos sritimi susiję įrašai apie kultūros politiką. Dėl to 17 punktas ir 27 punktas keičiami taip:

2.1. 17.2 ir 17.4. papunkčiuose vietoje žodžių „Rokiškio rajono savivaldybės švietimo, kultūros ir sporto politiką įgyvendinančios institucijos atstovas“ įrašyti žodžius „Rokiškio rajono savivaldybės kultūros politiką įgyvendinančios institucijos atstovas“;

2.2. 27 punkte vietoje žodžių „Rokiškio rajono savivaldybės administracijos Švietimo, kultūros ir sporto skyriaus atstovas“ įrašyti žodžius „Rokiškio rajono savivaldybės kultūros politiką įgyvendinančios institucijos atstovas“.

 **Galimos pasekmės, priėmus siūlomą tarybos sprendimo projektą:**

 **teigiamos** – aiškesnis ir sklandesnis Kultūros centro veiklos reglamentavimas;

**neigiamos** – nėra.

**Kokia sprendimo nauda Rokiškio rajono gyventojams.** Nuostatuose aiškiau apibrėžta kultūros paslaugų teikimo teritorija.

**Finansavimo šaltiniai ir lėšų poreikis**. Papildomų lėšų nereikės.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Komunikacijos ir kultūros skyriaus vedėja Irena Matelienė